Kristian Pihl Lorentzen fra Venstre og Kim Christiansen fra Dansk Folkeparti har sat sig for at køre Danmark rundt i tog på en uge. De skal tilbagelægge mere end 2000 kilometer skinner, og torsdag går turen til Nordjylland. Torsdag eftermiddag ankommer de to trafikordførere til Aalborg, og derefter går turen til Frederikshavn med bus, da togene mellem Aalborg og Frederikshavn er indstillet på grund af ombygninger på banen. Fra Frederikshavn går turen videre til Skagen. Fredag lander politikerne så i Hjørring inden turen går tilbage til Aalborg. På turen skal de to trafikordførere mødes med flere erhvervsfolk og politikere. Derudover er der på de mange timers togtur rig mulighed for at tale med de passagerer, der til daglig benytter togruterne.

Opsummering:
Transportordførerne fra Venstre og Dansk Folkeparti vil køre Danmark rundt i tog. Torsdag når de til Nordjylland.